**Ahlstrom-Munksjö Oyj** on suomalainen, globaalisti toimiva yritys, joka valmistaa kuitupohjaisia materiaaleja. Ahlstrom-Munksjö syntyi 1. huhtikuuta 2017 Ahlstrom Oyj:n ja Munksjön yhdistyessä.

Ahlstrom-Munksjön tuotteisiin kuuluvat muun muassa koristepaperit, suodatinmateriaalit, irrokepohjapaperit, hiomapaperien pohjapaperit, erikoiskuitukankaat, sähkötekniset eristepaperit, lasikuitumateriaalit, elintarvikkeiden pakkaukset ja etiketit, teippimateriaalit, terveydenhuollon kankaat ja lääketieteen diagnostiikkamateriaalit. Yli 90 prosenttia Ahlström-Munksjön kuituvalmisteista tehdään uusiutuvista kuiduista.

Historia
--------

### Ahlstromin ja Munksjön yhdistyminen

Kuitupaperiyhtiö Ahlstrom ja erikoispaperivalmistaja Munksjö tiedottivat vuoden 2016 lopulla yhdistymisestään, joka toteutettiin Ahlstrom Oyj:n sulautumisella Munksjöhön. Jo aiemmin vuonna 2013 Munksjö oli ostanut Ahlstromilta sen erikoispaperitoiminnot. Alustavasti uuden yhtiön nimeksi valittiin Ahlstrom-Munksjö, ja sen kotipaikaksi tuli Suomi pääkonttorin sijaitessa Tukholmassa. Ensisijaiseksi listautumispaikaksi yhtiö valitsi Helsingin pörssin rinnakkaislistautumisen ollessa Tukholman pörssissä. Omistusrakenteeltaan Ahlstrom-Munksjöstä tuli vahvasti suomalainen suurimman omistajan ollessa sijoitusyhtiö Ahlström Capital. Ahlstrom-Munksjön toimitusjohtajaksi nimitettiin Munksjön toimitusjohtaja Jan Åström ja hallituksen puheenjohtajaksi puolestaan Ahlström Capitalin toimitusjohtaja Hans Sohlström.

Hans Sohlström valittiin loppuvuodesta 2017 yhtiön uudeksi toimitusjohtajaksi Jan Åströmin oltua jäämässä eläkkeelle. Sohlström aloitti tehtävässä huhtikuussa 2018. Samalla yhtiö päätti siirtää pääkonttorinsa Suomeen syksyn 2018 aikana.

Ahlstrom-Munksjö tiedotti ostavansa yhdysvaltalaisen Expera-yhtiön 526 miljoonan euron kauppahintaan. Yrityskauppa julkistettiin heinäkuussa 2018 ja se on tarkoitus toteuttaa vuoden loppuun mennessä. Ahlstrom-Munksjölle kaupan arvioitiin tuovan noin kolmanneksen lisää liikevaihtoa ja samalla kasvattavan yhtiön asemaa Yhdysvalloissa, jossa Experalla on neljä paperitehdasta ja kaksi sellutehdasta.

Syyskuussa 2020 kerrottiin, että Ahlström Capitalista, Bain Capitalin hallinnoimista rahastoista sekä Viknum ja Belgrano Inversionesista koostuva konsortio on jättänyt käteisostotarjouksen kaikista Ahlstrom-Munksjö Oyj:n osakkeista. Kauppa toteutui vuonna 2021 ja ja kesäkuussa 2021 Ahlstrom-Munksjö poistui Helsingin pörssistä.

Liiketoiminta
-------------

Ahlstrom-Munksjö on markkinajohtaja maailmanlaajuisesti tai alueellisesti usealla toimialueellaan: yhtiö johtaa maailmanlaajuisesti moottorisuodattimissa, hiekkapaperin taustapaperissa, sähköteknisissä eristepapereissa, pergamenttityyppisessä leivinpaperissa sekä teipeissä. Irrokepaperissa ja koristepaperissa se on Euroopan markkinajohtaja ja teepusseissa maailmanlaajuisesti toisella sijalla. Yhtiö toimii Euroopassa, Pohjois- ja Etelä-Amerikassa sekä Aasiassa. Suurin osa tuotantolaitoksista sijaitsee Euroopassa.

Ahlstrom-Munksjöllä on asiakkaita muun muassa autoteollisuudessa, huonekalujen valmistuksessa, rakennusteollisuudessa, terveydenhuollossa ja energiateollisuudessa sekä elintarvike- ja juomateollisuudessa.

| Omistaja | Osakemäärä |  %-osuus |
| --- | --- | --- |
| 1. Ahlström Capital Oy | 21 618 957 | 18,69 % |
| 2. Viknum Ab | 14 048 006 | 12,15 % |
| 3. Keskinäinen Eläkevakuutusyhtiö Ilmarinen | 4 194 593 | 3,63 % |
| 4. Mona Huber | 2 294 006 | 1,98 % |
| 5. Keskinäinen työeläkevakuutusyhtiö Varma | 2 089 532 | 1,81 % |

Lähteet
-------

1. 1 2  [ Ahlstrom-Munksjö Holding 3 Oy
Financials] Ahlstrom-Munksjö. Viitattu 8.3.2022.
2. ↑  Osake: Ahlstrom-Munksjö Oyj *Kauppalehti*. Viitattu 28.6.2018.
3. ↑  Biokuitu yhdistää Ahlstromin ja Munksjön – "Palkkaamme lisää väkeä" *yle.fi*. Yle Uutiset. Viitattu 28.6.2018.
4. ↑  Kyllä, uusi jätti Munksjö on tiukasti suomalaisten näpeissä *Talouselämä*.  7.11.2016. Viitattu 12.10.2018.
5. ↑  Ahlstrom ja Munksjö yhdistyivät uudeksi yhtiöksi *pmlehti.fi*.  3.4.2017. Print & Media. Viitattu 12.10.2018.
6. ↑  Sjöström, Mikael: Hans Sohlström suostui oikopäätä ehdolle Ahlstrom-Munksjön johtoon *Arvopaperi*.  21.12.2017. Viitattu 12.10.2018.
7. ↑  Koskinen, Mika: Uusi johtaja pani tuulemaan: Pääkonttori Suomeen, 100 miljoonan euron yrityskauppa, johtoryhmään muutoksia *Iltalehti*. Viitattu 13.11.2018.
8. ↑  Sihvonen, Lauri: Ahlstrom-Munksjön toimitusjohtaja puolen miljardin euron kaupasta: "Erittäin edullinen" *Kauppalehti*. Viitattu 13.11.2018.
9. ↑  Räisänen, Perttu: Ahlstrom-Munksjö haukkaa suuren palan Amerikasta *Kauppalehti*.  25.7.2018. Viitattu 13.10.2018.
10. ↑  Ahlströmin perheyhtiö aikoo ostaa Ahlstrom-Munksjön ulos pörssistä - Miljardikaupan tavoitteena on kiihdyttää yhtiön kehittämistä *Yle Uutiset*.  24.9.2020. Viitattu 20.11.2020.
11. ↑  Närhi, Jaakko: Ahlstrom-Munksjö poistuu Helsingin pörssistä keskiviikkona poikkeuksellisen ostotarjous­prosessin jälkeen *Helsingin Sanomat*.  23.6.2021. Viitattu 28.6.2021.
12. ↑  Ahlstrom-Munksjön toimitusjohtajalla on yksi neuvo ylitse muiden *Kauppalehti*. Viitattu 28.6.2018.
13. ↑  Toimialat Ahlstrom-Munksjö Oyj. Viitattu 28.6.2018.

Aiheesta muualla
----------------

* Ahlstrom-Munksjö (englanniksi, suomeksi, ruotsiksi, saksaksi)